"Cel mai subevaluat jucător". Thierry Henry a vorbit la superlativ despre un star al naționalei Franței
Thierry Henry are misiunea de a alcătui o echipă a Franței U23 competitivă, pentru participarea la Jocurile Olimpice de la Paris.
Jucătorilor tineri li se pot alătura trei fotbaliști peste 23 de ani, iar selecționerul francez se confruntă cu anumite probleme, ținând cont că Real Madrid și Atletico Madrid intenționează să le interzică titularilor prezența la Olimpiadă.
Thierry Henry, cuvinte de laudă la adresa lui Antoine Griezmann
Aurelien Tchouameni, Eduardo Camavinga și Ferland Mendy sunt cei trei fotbaliști vizați, însă lor li s-ar putea adăuga și Kylian Mbappe, dacă transferul se materializează.
În plus, și Atletico Madrid s-ar putea alătura demersului rivalei din La Liga, astfel că Thierry Henry nu va putea conta pe serviciile lui Antoine Griezmann, despre care a vorbit la superlativ.
"Kylian este despre viitor. Și este cu atât mai bine, pentru că este vorba despre Franța, reprezintă fotbalul nostru și trebuie să avem un jucător care să ne reprezinte peste tot.
Kylian este extraordinar, este o nebunie! Dar nu trebuie să uităm de Griezmann, care este un talent. Este, de departe, jucătorul cel mai subevaluat care există. Priviți pasele și golurile sale. Spuneți-mi cine, în istorie, a putut să joace atât de bine pe patru poziții ofensive, ca el? Nu sunt mulți. Grizou face parte dintre ei", a declarat Thierry Henry.
Atacantul lui Atletico Madrid nu va putea juca în următoarele meciuri ale naționalei Franței, contra Germaniei (23 martie) și Chile (26 martie), din cauza unei accidentări la gleznă.
Antoine Griezmann, care a acumulat 127 de selecții și a marcat 42 de goluri pentru Franța, deținea recordul de longevitate cu 84 de meciuri consecutive jucate pentru națională.
Urmăriți SPORT.RO și pe Google News